ZRUŠENÉ všeobecne záväzným nariadením č. 4/2007.

Všeobecne záväzné nariadenie
hlavného mesta Slovenskej republiky Bratislavy
č. 2/1994
zo 7. apríla 1994,
ktorým sa vyhlasuje záväzná časť Aktualizácie územného plánu hlavného mesta Slovenskej republiky Bratislavy, rok 1993
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 29 ods. 2 a § 30 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov sa uznieslo:

§ 1
Úvodné ustanovenia
(1) Predmetom Aktualizácie územného plánu hlavného mesta Slovenskej republiky Bratislavy, rok 1993 (ďalej len "Aktualizácia 1993") sú zmeny a doplnky Aktualizácie územného plánu hlavného mesta Slovenskej republiky Bratislavy, rok 1992.
(2) Časový rozsah platnosti Aktualizácie 1993 je obmedzený do doby schválenia nového Územného plánu hlavného mesta Slovenskej republiky Bratislavy.

§ 2
Záväzná textová časť Aktualizácie 1993
Týmto všeobecne záväzným nariadením sa určuje, že obsahom záväznej textovej časti sú tieto kapitoly Aktualizácie 1993:
(1) A.1. Definícia obsahu funkčných systémov.
(2) A.2. Vecné zmeny a doplnky funkčného využitia územia v tomto členení:
a)	Zmeny a doplnky komplexného návrhu funkčného využitia plôch,
b)	Zmeny a doplnky v dopravnom riešení,
c)	Zmeny a doplnky v návrhu inžinierskych sietí.
(3) A.3. Verejnoprospešné stavby na území hlavného mesta Slovenskej republiky Bratislavy - postup pri ich návrhu a územnoplánovacej príprave.

§ 3
Záväzná grafická časť Aktualizácie 1993
Týmto všeobecne záväzným nariadením sa určuje, že obsah záväznej grafickej časti Aktualizácie 1993 tvoria tieto výkresy spracované v merítku 1 : 25 000:
1.	Výkres č. 1 - Komplexný návrh funkčného využitia plôch.
2.	Výkres č. 2 - Dopravné riešenie.
3.	Výkres č. 3.1 - Zásobovanie vodou.
4.	Výkres č. 3.2 - Odkanalizovanie a vodné toky.
5.	Výkres č. 3.3 - Zásobovanie elektrickou energiou.
6.	Výkres č. 3.4 - Zásobovanie teplom, ropovody a produktovody.
7.	Výkres č. 3.5 - Zásobovanie plynom.
8.	Výkres č. 3.6 - Zariadenia spojov.

§ 4
Záverečné ustanovenia
(1) Textová a grafická časť Aktualizácie 1993 je súčasťou tohto všeobecne záväzného nariadenia.
(2) Aktualizácia 1993 je uložená na Magistráte hlavného mesta Slovenskej republiky Bratislavy, miestnych úradoch mestských častí hlavného mesta Slovenskej republiky Bratislavy, Okresnom úrade Bratislava, Úrade životného prostredia hlavného mesta Slovenskej republiky Bratislavy, Obvodných úradoch Bratislava I - V, Obvodných úradoch životného prostredia Bratislava I – V a na Útvare hlavného architekta mesta Bratislavy.

§ 5
Účinnosť
Toto všeobecne záväzné nariadenie nadobúda účinnosť 30. apríla 1994.

Peter Kresánek v. r.
primátor